Ἀκάκιος Χαλκεόπουλος

Ἐλάχιστα στοιχεῖα εἶναι ὣς σήμερα γνωστὰ γιὰ τὸν Ἀκάκιο Χαλκεόπουλο· πρόκειται, πάντως, γιὰ μιὰ σπουδαία μουσικὴ φυσιογνωμία: δάσκαλος τῆς ψαλτικῆς, μελοποιὸς καὶ κωδικογράφος, ἐνδιαφέρει ἰδιαίτερα τὴν ἐπιστήμη τῆς βυζαντινῆς μουσικολογίας γιὰ τὴν (πρώιμη) συμβολή του στὴν ἐξήγηση (τὴν ἀναλυτικότερη δηλαδή καταγραφή) τῆς σημειογραφίας. Οἱ περὶ αὐτοῦ πληροφορίες ἀντλοῦνται, σχεδὸν ἀποκλειστικά, ἀπὸ ἕνα χαρακτηριστικὸ σωζόμενο αὐτόγραφό του, τὸν κώδικα ΕΒΕ 917· ἐκεῖ αὐτοπροσδιορίζεται, ἔμμεσα, ὡς μοναχὸς ποὺ ζεῖ στὴν Κρήτη καὶ μᾶλλον δραστηριοποιεῖται γύρω ἀπὸ τὸ ναὸ τῆς ἁγίας Αἰκατερίνης στὸν Χάνδακα, ποὺ ἦταν μετόχι τῆς μονῆς τοῦ Σινᾶ [βλ. ΕΒΕ 917, φ. 5v: «Γνωστὸν ἔστω σοι, πάτερ ἅγιε καὶ ἐν ἱερομονάχοις διδάσκαλε παπᾶ κὺρ Ἰωαννίκιε, εὑρισκόμενος τὴν σήμερον εἰς τὴν ἁγίαν Αἰκατερίνην τοῦ Κάστρου Χανδάκου Κρήτης, ὅτι ἐμετεμελήθη καὶ νὰ τελειώσω τὴν ὀργανικὴν μἐθοδον τὴν προγενεστέρα, ἤγουν ἀρχὴ μέση τέλος καὶ σύστημα, ὃ διὰ νὰ παρομοιάζῃ εἰς τύπον τῆς Ἁγίας Τριάδος, κατὰ τὸν ἅγιον Ἰωάννην τὸν Δαμασκηνόν, τὸν λέγοντα· διὰ πάσης γὰρ τῆς ἰσότητος ψάλλεται τὸ ἴσον, ἐδήλωσε τὴν μεσότητα τῶν πραγμάτων τοῦ κόσμου· καὶ διὰ ἁπάσης τῆς ἀναβάσεως τὸ ὀλίγον, ἐδήλωσε τὴν ὑψότητα τὴν εἰς τὸν οὐρανόν· ὁ ἀπόστροφος δὲ διὰ πάσης τῆς καταβάσεως, ἐδήλωσε τὰ βάθη τῆς γῆς· καὶ διὰ ταύτην τὴν ἐμιλίαν, ἐτελείωσα κἀγὼ ταύτην τὴν ὀργανικὴν μέθοδον καὶ ἐποίησα καὶ θέσεις ἐν ἀκριβείᾳ· ὁμοίως καὶ διπλοῦς ἤχους διὰ τὲς ἀνιοῦσες καὶ κατιοῦσες φωνές, καθὼς ὁρᾶς…»· ὁ μνημονευόμενος ἱερομόναχος Ἰωαννίκιος πρέπει μᾶλλον νὰ ταυτισθεῖ μὲ τὸν ὁμώνυμο κτήτορα σιναϊτικῶν μουσικῶν κωδίκων, γνωστὸ –γιὰ παράδειγμα– ἀπὸ τοὺς κώδικες Σινᾶ 1234 (Μαθηματάριο, ἔτους 1469, χφ. Ἰωάννου Πλουσιαδηνοῦ), Σινᾶ 1281 (Ἀκάθιστος Ὕμνος Ἰωάννου Κλαδᾶ, 1ο μισὸ 15ου αἰ.) καὶ Σινᾶ 1247 (Τριώδιο-Ἀνθολογία Στιχηραρίου, 16ου αἰ.)· σημειωτέον ὅτι ὁ τελευταῖος κώδικας ἀποτελεῖ καὶ τὸ μόνο –πρὸς τὸ παρὸν τουλάχιστον γνωστό– χειρόγραφο ὅπου (ἐκτὸς τοῦ αὐτογράφου του ΕΒΕ 917) ἀνθολογοῦνται κάποια μελοποιήματα τοῦ Ἀκακίου]. Ἡ ἀκμή του πρέπει μᾶλλον νὰ ἐγχρονισθεῖ στὸ 1ο μισὸ τοῦ 16ου αἰώνα. Τὸ ἐπώνυμό του, Χαλκεόπουλος (γιὰ τὸ ὁποῖο ἔχει καταγραφεῖ ἡ ἄποψη ὅτι προέρχεται ἀπὸ τὰ χαλκεὺς ἢ χαλκιᾶς), εἶναι γενικότερα διαδεδομένο στὴν Κρήτη, ἐνῶ γνωστοὶ εἶναι καὶ ἄλλοι Χαλκεόπουλοι μουσικοί, ὅπως οἱ Μανουήλ (14ος αἰ.), Γεράσιμος (15ος αἰ.) καὶ Γαβριήλ (17ος αἰ.). Ἕνα ἀκόμη Χαλκεόπουλο, ὑπὸ τὸ ὄνομα Ἀντώνιος, ἐντόπισε ὁ Ἐμμανουὴλ Γιαννόπουλος στὸν κώδικα Ἐσκοριάλ R. II. 9 [φ. 30v κ.ἑ.: Ὀργανικόν, κὺρ Μανουὴλ λαμπαδαρίου τοῦ Γαζῆ, ἐκαλλωπίσθη παρ’ ἐμοῦ, Ἀντωνίου τοῦ Χαλκεοπούλου· ἦχος πλ. δ’ Ὁ ἑωρακὼς ἐμὲ ἑώρακε τὸν πατέρα], ἡ γραφὴ τοῦ ὁποίου μοιάζει μὲ ἐκείνη τοῦ παραπάνω βεβαιωμένου αὐτογράφου τοῦ Ἀκακίου (ΕΒΕ 917)· μὲ ἀφορμὴ αὐτὴ τὴν παρατήρηση διατύπωσε τὴν εἰκασία ἀφενὸς μὲν ὅτι ὁ συγκεκριμένος κώδικας (Ἐσκοριάλ R. II. 9) ἀποτελεῖ ἐπίσης χειρόγραφο τοῦ Ἀκακίου (τὸ ἴδιο πιθανολογεῖ καὶ γιὰ τὸν κώδικα Φιλοθέου 137), ἀφετέρου δὲ ὅτι Ἀντώνιος πρέπει μᾶλλον νὰ ἦταν τὸ κατὰ κόσμον ὄνομα του, πρὶν μετονομασθεῖ –κατὰ τὴ μοναχικὴ κουρὰ (καὶ διατηρηθέντος, κατὰ τὰ εἰωθότα, τοῦ ἀρχικοῦ γράμματος)– σὲ Ἀκάκιο. Αὐτὴ ἡ (εὔλογη) εἰκασία πρέπει ἴσως νὰ τεθεῖ πλέον σὲ περαιτέρω βάσανο, ἂν ληφθεῖ ὑπόψιν ἡ ἀκόλουθη ἰδιόγραφη ἀναγραφὴ τοῦ Ἀκακίου, στὸν κώδικά του ΕΒΕ 917, φ. 107r: Στιχηρὸν τῆς Ὀρθοδοξίας, ὀκτώηχον, παρὰ τοῦ ἐν μοναχοῖς Ἰωακεὶμ καὶ ἁμαρτωλοῦ, τοῦ Χαρσιανίτου· ἀλλ’ ἐκαλλωπίσθη παρὰ τοῦ ἐν μοναχοῖς Ἀκακίου τοῦ Ἀντωνίου, ψάλλεσθαι κατ’ ἦχον, περιέχον καὶ τοὺς ἤχους ὀκτώ· μετὰ δὲ τοῦ ψάλλεσθαι τούτου γίνεται ἀπόλυσις· Εὐφραινέσθω τῶν ὀρθοδόξων ἡ Ἐκκλησία· ἐδῶ, αὐτὸς ὁ προσδιορισμὸς «τοῦ Ἀντωνίου» μοιάζει νὰ δηλώνει περισσότερο τὸ πατρώνυμο τοῦ Ἀκακίου, παρὰ τὸ «κατὰ κόσμον» προγενέστερο ὄνομά του. Ἐπιπλέον, τὸ παραπάνω ἰδιότυπο μελοποίημα (αὐτὸ ποὺ στὸν κώδικα Ἐσκοριάλ R. II. 9, φ. 30v, ἀποδίδεται στὸν Ἀντώνιο Χαλκεόπουλο) ἀπαντᾶ ἐπίσης καὶ στὸν αὐτόγραφο τοῦ Ἀκακίου κώδικα ΕΒΕ 917, φ. 153v, ὅπου ἀνθολογεῖται συναπτῶς μὲ παρόμοια σύνθεση τοῦ Ἀκακίου· ὁ τρόπος ποὺ δηλώνεται ἡ πατρότητα αὐτῶν τῶν δύο ποιημάτων στὸν τελευταῖο κώδικα εἶναι ἴσως ἄκρως εὔγλωττος, καθότι ἡ «ἐπίμαχη» σύνθεση, ποὺ ἀνθολογεῖται πρώτη, ἀποδίδεται ἁπλῶς σὲ κάποιον Χαλκεόπουλο (: Ὀργανικόν, συνοπτικόν, τὸ μέλος Χαλκεοπούλου· [ἦχος] πλ. δ’  Ὁ ἑωρακὼς ἐμὲ ἑώρακε τὸν πατέρα), ἐνῶ ἡ δεύτερη (καὶ συναπτῶς τῆς πρώτης παρατιθέμενη) ὁμοειδὴς σύνθεση ἀποδίδεται ἀπερίφραστα στὸν Ἀκάκιο (: Ἕτερον ὀργανικόν, συνοπτικόν, τὸ μέλος Ἀκακίου μοναχοῦ· [ἦχος] πλ. δ’   Ὡς ἐμνήσθης, Χριστέ, τοῦ πιστοῦ ληστοῦ ἐν τῷ Σταυρῷ). Μὲ ἄλλα λόγια, φαίνεται μᾶλλον πιθανότερο αὐτὸς ὁ Ἀντώνιος Χαλκεόπουλος νὰ ἦταν ὁ πατέρας τοῦ Ἀκακίου. 

Τὸ μουσικὸ ἔργο τοῦ Ἀκακίου, θεωρητικὸ καὶ πρακτικό, περιλαμβάνεται ἀποκλειστικὰ στὸν ἐπισημανθέντα αὐτόγραφό του κώδικα ΕΒΕ 917. Τὸ συγκεκριμένο χειρόγραφο ξεκινάει μὲ ἕνα ἰδιότυπο, ἀλλ’ ἐξαιρετικὰ ἐνδιαφέρον, θεωρητικογράφημα τοῦ Ἀκακίου («τὰ τῆς μουσικῆς ἀκριβολογήματα», ὅπως τὸ χαρακτηρίζει ὁ ἴδιος [βλ. ΕΒΕ 917, φ. 3r]), στὴν ἀρχὴ τοῦ ὁποίου καταγράφονται καὶ κάποια ἀξιοπρόσεκτα στιχουργήματά του, ἀναφερόμενα γενικὰ στοὺς ψάλτες· ἐκεῖ περιγράφει, πρῶτα,  τὴν κατάσταση ποὺ ἐπικρατεῖ συνήθως στὰ ψαλτικὰ ἀναλόγια [: «… νὰ ψάλλῃ/ σεμνά, ν’ ἀρέσῃ τοῦ Θεοῦ καὶ διπλασμῷ μὴ βάλῃ/ νὰ ἀναγκάζῃ τῇ φωνῇ τἄχα νὰ τὸν παινέσουν/ καὶ μὲ χαρὰ καὶ ἡδονὴ ψάλλῃ νὰ τὸν καλέσουν/ καὶ ἄλλον περισσότερο πάσχει νὰ ταπεινώσῃ/ τὸν ψάλτην τοῦ ἀλλοῦ χοροῦ θέλει νὰ τὸν μερώσῃ/ μὲ ψαλτικὴ πολεμικὴ τὸν πόλεμο νὰ δώσῃ/ ν’ ἀποφανῇ καλύτερος στὰ βάθη νὰ τὸν χώσῃ/ καὶ οἱ ψάλτες νἆναι φθονεροὶ νὰ ἔχουν τὴ ζηλεία/ ὅντε νὰ ψάλλῃ ὁ χορὸς κάμνουν τὴν ἐμιλία/ καὶ νὰ τ’ ἀκούγουν δὲν ‘ποροῦν διὰ τὴν μελῳδία/ καὶ σφάζει τους ἀληθινὰ μέσα εἰς τὴν καρδία/ καὶ δείχνουσί το πὼς γελοῦν καὶ μέσα νὰ τοὺς καίγῃ/ νὰ πρήσκεται καὶ ἡ χολὴ καὶ τὸ συκώτι φλέγει…»], μετά, σκιαγραφεῖ τὴν ἀντίστοιχη ἰδανικὴ κατάσταση, πῶς δηλαδὴ θὰ ἔπρεπε, σὲ μιὰν ἰδεατὴ ἐκδοχή τους, νὰ εἶναι οἱ ψάλτες [: «…λοιπὸν γλυκὰ τὸ φταίσιμο θέλει νὰ τὸ ἀφήσῃ/ νὰ δράμῃ πρὸς τὸν Κύριον καὶ τώρα νὰ τ’ ἀρχίσῃ/ νὰ βάλῃ φρόνεσιν Θεοῦ τὴν ταπεινοφροσύνην/ ν’ ἀκολουθήσῃ τῆς γραφῆς μὲ τὴν δικαιοσύνην/ νὰ περπατῇ στενὰ πολλὰ μὲ πᾶσαν κακουχία/ καὶ νὰ σιμώνῃ πρὸς Θεὸν νὰ λάβῃ εὐτυχία/ ν’ ἀφήσῃ τὴν κενοδοξὰ τὴν ἔχει ἀπὸ μέσα/ γιατὶ τοῦ κόσμου τὰ καλὰ οὐδὲν τὸν ἐφελέσα/ καὶ τὴν πενία νὰ τιμᾶ νηστείαν ἀγρυπνία,/ νὰ τὰ δουλεύῃ πρόθυμα μὲ δίχως τὴν ὀκνεία…»], ἐνῶ κατακλείει αὐτὴ τὴ χαρακτηριστικὴ ἀναφορά προβάλλοντας τὴν ἔννοια τῆς ἀγγελικῆς ψαλμωδίας, ὡς τοῦ ἰδανικοῦ ποὺ κάθε ψάλτης πρέπει νὰ μιμηθεῖ [: «…καὶ νἄν’ ὁ νοῦς του καθαρὸς πρὸς τὸν Θεὸν ἡ πίστις/ ν’ ἀκούσῃ τὴν καλὴ φωνὴ τὴν θέλη πῇ ὁ κτίστης/ δεῦτε εὐλογημένοι μου καὶ κληρονόμοι τόπου/ ὅπου δουλεύσατε καλὰ μὲ προθυμιὰν καὶ κόπου/ νὰ λάβετε οὐράνιον τὴν λέγω βασιλείαν/ γιὰ νὰ γενῆται ἄγγελοι μὲ δόξαν ἐμιλίαν/ καὶ ‘μεῖς νὰ ᾄδωμεν καλῶς ὡς ἄγγελοι ὑψίστου/ τὸν ὕμνον τὸν ἀγγελικὸν Θεοῦ καὶ μόνου κτίστου/ εὐλογημέν’ ἡ  δόξα σου ἐκ τόπου ἐδικοῦ σου/ ἀκαταπαύστως λέγομεν ὡς νόες ἐκ τοῦ νοῦ σου…»]. Στὸ καθαυτὸ κείμενο τῆς θεωρητικῆς του συγγραφῆς ὁ Ἀκάκιος παραδίδει –ὑποστηριγμένη μὲ πληθώρα μουσικῶν παραδειγμάτων– τὴ διδασκαλία του πάνω σὲ βασικὰ θέματα τῆς ψαλτικῆς θεωρίας καὶ πράξης (ὅπως ἡ παραλλαγή, ἡ μετροφωνία, τὸ μέλος, οἱ φθορισμοὶ καὶ οἱ ποικίλες κινήσεις τῆς φωνῆς), κυρίως ὅμως ὑποστηρίζει (πρῶτος χρονολογικά) τὴν ἀναγκαιότητα ἀνάλυσης («ἐξήγησης» ὅπως, ἐπιστημονικότερα, διαμορφώνεται ὁ εἰδικὸς τεχνικὸς ὅρος) τῆς ψαλτικῆς σημειογραφίας· χαρακτηριστικὴ εἶναι, ἐν προκειμένῳ, ἡ ἀκόλουθη προμετωπίδα τοῦ Ἀναστασιματαρίου τοῦ Ἀκακίου Χαλκεοπούλου, τοῦ μουσικοῦ δηλαδὴ ὑλικοῦ ποὺ ἕπεται τοῦ παραπάνω θεωρητικοῦ του κειμένου: «Ἐπειδή τινες διδάσκαλοι τῶν τῆς μουσικῆς ἐπιστήμης διηγήσαντο περὶ τῶν σχημάτων μου, ὅτι εἰπόντος κἀμοῦ Ἀκακίου Χαλκεοπούλου καὶ θανόντος διαμένουσι τὰ σχήματα εἰς τοὺς μαθητάς μου, διότι τὰ γινώσκουσιν καὶ ψάλλονται, ἀποθανόντων δὲ καὶ τῶν μαθητῶν μου διαμένουσιν τὰ σχήματα ἀκίνητα καὶ ἀνενέργητα, διότι οὐδεὶς τῶν διδασκάλων γινώσκει νὰ τὰ ψάλλῃ, νῦν δὲ ἐμετεμελήθηκα ἐν τοῖς ὑστέροις μου καὶ ἔτρεψα τὰ σχήματα εἰς τὸ κείμενον· καὶ τὸ κείμενον, ζήτει τὸ σχῆμα· καὶ ὅστις διδάσκαλος ἀναπτύσσει καὶ βούλεται ψάλλειν τὸ κείμενον λέγει τὰ πάντα ἀσφαλῶς, ὥσπερ ψάλλεται καὶ τὸ ἐμὸν στιχεράριον καὶ οὕτως διαλαμβάνεται» (βλ. ΕΒΕ 917, φ. 15r). Ἡ προσπάθειά του, μὲ ἄλλα λόγια, συμπυκνώνεται ἐδῶ στὴ μετατροπὴ τοῦ «σχήματος» (δηλαδὴ τοῦ συμβολικοῦ τρόπου σύμφωνα μὲ τὸν ὁποῖο λειτουργοῦσε κατὰ τὴν ἐποχή του ἡ σημειογραφία, ποὺ προϋπέθετε τὴν «ἀποκρυπτογράφηση» ὁποιουδήποτε καταγεγραμμένου μουσικοῦ κειμένου μὲ τὴν ἀπαραίτητη βοήθεια κάποιου εἰδήμονος δασκάλου) σὲ «κείμενο» (δηλαδὴ σὲ εὐληπτότερο καὶ ἄμεσα κατανοητὸ, ἄρα ἀναλυτικότερο, τρόπο καταγραφῆς τοῦ μέλους ποὺ ὑποκρυπτόταν πρὶν στὰ σύμβολα), ὥστε ὁ ὅποιος πιθανὸς ἑρμηνευτὴς νὰ «λέγει τὰ πάντα ἀσφαλῶς» (ὅπως, δηλαδή, θὰ ἐπιθυμοῦσε ὁ πρωτογενὴς μελοποιὸς καὶ δάσκαλος καὶ καταγραφεὺς τῆς ὅποιας μελωδίας, χωρὶς νὰ εἶναι ἀναγκαία ἡ μεσολάβηση δασκάλου).
Τὸ ὑπόλοιπο, συνθετικό, ἔργο τοῦ Ἀκακίου θησαυρίζεται (ὅπως προσημειώθηκε) πλῆρες (καί, κατὰ τὰ φαινόμενα, ἅπαξ) στὸν αὐτόγραφό του κώδικα ΕΒΕ 917, συνίσταται δὲ –συγκεκριμένα– ἀπὸ τὰ ἀκόλουθα μελοποιήματα (κάποιες ἐπιμέρους ἐπιφυλάξεις ὡς πρὸς τὸν ἦχο ὁρισμένων συνθέσεων –ἐπισημαινόμενες μὲ τὴ σημείωση ἑνὸς ἐρωτηματικοῦ– ὀφείλονται στὴν παντελῆ ἔλλειψη –ἀρκτικῶν ἢ καὶ ἐνδιάμεσων– σχετικῶν μαρτυριῶν ἀπὸ τὸ χειρόγραφο):

Α΄. ΑΥΤΟΤΕΛΕΣ ΕΡΓΟ

· Ἀναστασιματάριο 
[Βλ. ΕΒΕ 917, φφ. 15r-105v· ὁ πρῶτος ἦχος στὰ φφ. 15r-26r, ὁ δεύτερος ἦχος στὰ φφ. 26v-36v, ὁ τρίτος ἦχος στὰ φφ. 36v-46v, ὁ τέταρτος ἦχος στὰ φφ. 46v-59v, ὁ πλάγιος τοῦ πρώτου ἦχος στὰ φφ. 60r-73v, ὁ πλάγιος τοῦ δευτέρου ἦχος στὰ φφ. 73v-85v, ὁ βαρὺς ἦχος στὰ φφ. 85v-93r, ὁ πλάγιος τοῦ τετάρτου ἦχος στὰ φφ. 93r-105v (σὲ κάθε ἦχο τὰ κεκραγάρια, τὰ στιχηρὰ τῶν ἑσπερίων μὲ τὸ δοξαστικό, τὰ τερεντίσματα, τὰ ἀπόστιχα μὲ τὸ δοξαστικό, τὰ προσόμοια καὶ τὰ πασαπνοάρια μὲ τοὺς αἴνους)]. 

Β΄. ΔΙΑΦΟΡΑ ΜΕΛΟΠΟΙΗΜΑΤΑ

Μέλη τοῦ (συμβατικοῦ ἢ καὶ καλοφωνικοῦ) Στιχηραρίου

Ἀπὸ τὴν ἀκολουθία τοῦ ἁγίου Ἰωάννου τοῦ Προδρόμου (7 Ἰανουαρίου):
· Τοῦ πανιερωτάτου μητροπολίτου Φιλαδελφείας κυροῦ Θεολήπτου, ἐγκώμιον ἰδιόμελον εἰς τὸν ἅγιον Ἰωάννην τὸν Δαμασκηνὸν καὶ ἐπακόλουθον πρὸς τὸν ἅγιον Ἰωάννην τὸν Πρόδρομον, τὸ μέλος Ἀκακίου μοναχοῦ· [ἦχος πλ. β’;] Ἡ μὲν χεὶρ τοῦ Βαπτιστοῦ δεσποτικῆς κορυφῆς ἁψαμένη [βλ. ΕΒΕ 917, φφ. 159r-160r]. 


Ἀπὸ τὴν ἀκολουθία τοῦ Εὐαγγελισμοῦ τῆς Θεοτόκου (25 Μαρτίου): 
· Ἕτερον θεοτοκίον ἰδιόμελον, ἐγκώμιον εἰς τὴν ὑπεραγίαν Θεοτόκον καὶ πρὸς τὸ τοῦ ἀγγέλου τὸ χαῖρε εἰς τὴν Θεοτόκον διὰ τοῦ Εὐαγγελισμοῦ· καὶ ψάλλεται εἰς τὸ Δόξα Καὶ νῦν, εἰς ἦχον πλάγιον δευτέρου, τὸ μέλος Ἀκακίου μοναχοῦ Ἡ νοερὰ καὶ ἄμωμος νεφέλη τῆς οὐρανίου αἴγλης [βλ. ΕΒΕ 917, φφ. 160v-161v]. 

Ἀπὸ τὴν ἀκολουθία τοῦ ἁγίου Γεωργίου (23 Ἀπριλίου):
· Tὸ δὲ ἰδιόμελον τοῦ μεγάλου Γεωργίου, ἐποίησα τὸν τόνον ἀπὸ ἐδικοῦ μου, δίχως νὰ ἐβλέπω ἀντιβόλιον· καὶ ἐπειδὴ ἔχεις πόθον εἰς τὰ μουσικὰ καὶ εἰς τὰ ἐκκλησιαστικά, ἔδοξέ μοι νὰ σοῦ τὸ γράψω· [ἦχος πλ. δ’] Τίς οἶδεν ἥλιον, ὃν οἶδεν ὁ Γεώργιος
[Βλ. ΕΒΕ 917, φφ. 126r-v (στὸ τέλος αὐτοῦ τοῦ ἰδιομέλου [ΕΒΕ 917, φ. 126v] σημειώνονται καὶ τὰ ἀκόλουθα: Εἰς δευτέρα στράτα θέλω στείλῃ τῆς ἁγιωσύνης σου τὴν ἀπόκρισιν τῆς Τιμιωτέρας, πόθεν ἔλαβε τὴν ἀρχὴ καὶ τίς ἐτελείωσεν καὶ πότε ἄρχισε ψάλλεσθαι· καὶ νὰ σοῦ γράψω νὰ τὸν ἐρωτήσῃς ρώτημα νὰ μὴ δὲν τὸ εὕρῃ· λάβε λοιπὸν καὶ ἐτοῦτο τὸ τετράδιον)· τὸ ἴδιο ἰδιόμελο ἀνθολογεῖται καὶ στὸ φ. 144r-v τοῦ αὐτοῦ κώδικα ΕΒΕ 917: Ἰδιόμελον, ἐγκωμιαστικὸν εἰς τὸν μέγαν Γεώργιον· [ἦχος πλ. δ’] Τίς οἶδεν ἥλιον, ὃν οἶδεν ὁ Γεώργιος].

Ἀπὸ τὴν ἀκολουθία τῶν ἁγίων Ἀποστόλων (30 Ἰουνίου):
· Στιχηρὸν ἰδιόμελον, ψαλλόμενον Ἰουνίῳ λῃ, εἰς τοὺς ἁγίους Ἀποστόλους δώδεκα· καὶ τὸ μὲν γράμμα ἐστὶν διὰ στίχου, τὸ δὲ μέλος Ἀκακίου Χαλκεοπούλου· [ἦχος] πλ. δ’ Τῶν ἀποστόλων τὸν χορὸν ἀνυμνήσωμεν πάντες [βλ. ΕΒΕ 917, φφ. 105v-106v]. 

Ἀπὸ τὴν ἀκολουθία τοῦ ἁγίου Ἀθανασίου τοῦ Ἀθωνίτου (5 Ἰουλίου), Δοξαστικὰ ἑσπερίων, λιτῆς, αἴνων:
· [Ἦχος πλ. β’] Ὡς ἔνθεος ἡ ζωή σου καὶ πανίερόν σου τὸ τέλος, πάτερ Ἀθανάσιε [βλ. ΕΒΕ 917, φ. 118r-v]. 
· Ἀθανασίου τοῦ ἐν τῷ Ἄθω, ἰδιόμελον εἰς τὴν εἴσοδον τοῦ ἑσπερινοῦ. Δόξα· ἦχος πλ. β’, πρὸς Ἱεραρχῶν τὴν καλλονὴν Τὴν τῶν πατέρων καλλονὴν τῶν ἀσκητῶν τὸ κλέος [βλ. ΕΒΕ 917, φφ. 115v-116r]. 
· Ἀθανασίου τοῦ ἐν τῷ Ἄθω καὶ ψάλλεται εἰς τὴν λιτήν. Δόξα· ἦχος πλ. α’, πρὸς τὸ Σαλπίσωμεν ἐν σάλπιγγι ᾀσμάτων Σαλπίσωμεν ἐν σάλπιγγι ᾀσμάτων· ἡ χάρις γὰρ τοῦ πνεύματος, πάσης σάλπιγγος εὐηχέστερον [βλ. ΕΒΕ 917, φφ. 116r-117v].
· Κτήθου, ἐποίησα τὸ μέλος· [ἦχος πλ. β’] Τὸν τῆς Ἀθανασίας ἐπώνυμον, ἅπαντες εὐφημήσωμεν [βλ. ΕΒΕ 917, φ. 117v].
[Πρβλ. καὶ ὅσα σημειώνονται σχετικὰ στὸ κάτω μέρος τοῦ φ. 117v τοῦ κώδικα ΕΒΕ 917:  Τὰ γὰρ ἕτερα, ὁποῦ λέγονται πρὸς Ἱεραρχῶν τὴν καλλονὴν καὶ τὸ ἕτερον πρὸς τὸ Σαλπίσωμεν, κατὰ τόπους εἰσὶν περισσοσύλλαβα, κοντοσύλλαβα, ἀλλὰ καὶ οἱ στιγμές· καὶ δι’ αὐτοῦ τὸ ἐκοπίασα καὶ ἀπὸ δικοῦ μου κατὰ τὸ [ἐ]φικτὸν καὶ ἔκαμα θέσες ἐδικές μου, μὲ τὴν εὐχήν σου]. 

Ἀπὸ τὴν ἀκολουθία τῆς ἁγίας Παρασκευῆς (26 Ἰουλίου) [: Ἀκολουθία νέα εἰς τὴν ἔνδοξον τοῦ Χριστοῦ μεγαλομάρτυρα καὶ ἰαματικὴν Παρασκευήν· καὶ ἑορτάζεται ἐν τῇ νήσῳ Κρήτῃ μηνὶ Νοεμβρίῳ θ’, εἰ δὲ ἐν ἑτέροις πόλεσιν ἑορτάζεται κατὰ τὴν κς’ τοῦ Ἰουλίου μηνός, ὡς ἔχει τὴν ἀλήθειαν ἡ ἄθλησις αὐτῆς· ποίημα παρὰ τοῦ τιμιωτάτου ἱερομονάχου Γερασίμου (βλ. ΕΒΕ 917, φ. 111r)]:
1. Δοξαστικὰ ἑσπερίων καὶ ἀποστίχων τοῦ μικροῦ ἑσπερινοῦ:
· Δόξα· ἦχος πλ. β’, τοῦ αὐτοῦ Γερασίμου, τὸ γὰρ μέλος Χαλκεοπούλου Παρὰ Θεοῦ φωτισθεῖσα τὴν διάνοιαν [βλ. ΕΒΕ 917, φ. 111r-v] 
· Δόξα· ἦχος πλ. δ’, τὸ μέλος Ἀκακίου Τὴν νοητὴν χελιδόνα τὴν εὔλαλον [βλ. ΕΒΕ 917, φφ. 111v-112r] 
2. Δοξαστικὰ ἑσπερίων, λιτῆς καὶ ἀποστίχων τοῦ μεγάλου ἑσπερινοῦ:
· Πλὴν δὲ ἔδοξέ μοι ἐνταῦθα ἵνα γράψω σοι τὸ ἰδιόμελον, ὅπερ μου ἔστειλες μὲ τὸ γράμμα σου, εἰς ἦχον πλ. β’, πρὸς Ἱεραρχῶν τὴν καλλονήν. Δόξα· ἦχος πλ. β’ Μοναζουσῶν τὴν καλλονὴν καὶ τῶν παρθένων κλέος [βλ. ΕΒΕ 917, φφ. 112r-113r] 
· Ἰδιόμελον δοξαστικὸν εἰς τὴν λιτήν, εἰς ἦχον πλ. α’, καὶ τὸ μὲν γράμμα ποίημα Ἀνδρέου τοῦ Δώνου ἐκ πόλεως Ρεθέμνου, τὸ δὲ μέλος Ἀκακίου μοναχοῦ τοῦ Χαλκεοπούλου Τὸ καύχημα τῶν μαρτύρων καὶ χαρμονὴν τῶν ἀθλοφόρων [βλ. ΕΒΕ 917, φφ. 113v-114r] 
· Νῦν(;) δὲ γράφω σου τὸ ἰδιόμελον, εἰς ἦχον δον, καὶ τὸ μέλος ἐστὶν Ἀκακίου μοναχοῦ Τὸνἐκ παρθένου δι’ ἡμᾶς τεχθέντα ζωοδότην Χριστόν [βλ. ΕΒΕ 917, φφ. 114r-115r] 
3. Ἰδιόμελο
· Ἕτερον ἰδιόμελον, τῆς ἁγίας Παρασκευῆς· ἦχος β’ Δεῦτε ἀγαλλιασώμεθα Κυρίῳ ἐν τῇ μνήμῃ σήμερον τῆς ἀθλοφόρου Χριστοῦ [βλ. ΕΒΕ 917, φ. 115r-v] 

Ἀπὸ τὴν ἀκολουθία τῶν ἁγίων ἑπτὰ παίδων (1 Αὐγούστου): 
· Ἕτερον ἰδιόμελον, ἐγκωμιαστικὸν εἰς τοὺς ἑπτὰ παῖδες, ποίημα κὺρ Μάρκου Ἐφέσου, τὸ δὲ μέλος Ἀκακίου μοναχοῦ· [ἦχος πλ. δ’] Δεῦτε πᾶσα κτίσις ἐν κυμβάλοις ψαλμικοῖς [βλ. ΕΒΕ 917, φφ. 144v-145r]. 

Ἐπισημαίνονται ἐδῶ, ὡς πιθανὲς συνθέσεις τοῦ ἴδιου Ἀκακίου (καὶ παρὰ τὸ γεγονὸς ὅτι οὐδὲν περὶ τοῦ μελοποιοῦ τους σημειώνεται στὸν κώδικα ΕΒΕ 917), καὶ τὰ ἀκόλουθα δύο θεοτοκία μαθήματα:
· Ἕτερον θεοτοκίον, ἐγκωμιαστικὸν περὶ παντὸς κόσμου, εἰς ἱκεσίαν πάσης πόλεως καὶ χώρας· καὶ τοὺς βασιλεῖς σὺν παντὶ τῷ στρατοπέδῳ αὐτοῦ· εἶτα πρώτους ἱερεῖς, δεύτερον τοὺς μοναχοὺς καὶ τρίτον τοὺς βασιλεῖς· [ἦχος α’;] Δέσποινα πάντων δέσποινα καὶ πάντων ἀνωτέρα [βλ. ΕΒΕ 917, φφ. 156r-157v].
· Ἕτερον θεοτοκίον, παρόμοιον, ἱκετήριον, πρὸς τὸ Δέσποινα πάντων δέσποινα καὶ πάντων ἀνωτέρα· [ἦχος α’;]  Δέσποινα ὑπεράγαθε, ἐλπίς μου Θεοτόκε [βλ. ΕΒΕ 917, φφ. 157v-158v]. 
Στὸν ἐν λόγῳ κώδικα ΕΒΕ 917 ἐντοπίζεται, ἐπίσης, καὶ ἄλλο μελοποιημένο ὑλικὸ τοῦ Στιχηραρίου [ἐνδεικτικά: μεγαλυνάρια τοῦ Ἐπιταφίου (φφ. 150r-153r), τὸ δοξαστικὸ τῶν ἑσπερίων τῆς Κυριακῆς τῆς Πεντηκοστῆς (φ. 162r-v), ἰδιόμελα τῶν αἴνων τῆς Μ. Παρασκευῆς, ἀναμεμιγμένα μὲ τὰ ἀντίστοιχα τῆς Κυριακῆς τῆς Πεντηκοστῆς (φφ. 163r-166r), ἰδιόμελα τῶν αἴνων τῆς ἑορτῆς τῶν Χριστουγέννων (φφ. 166v-168v), ἀλλὰ καὶ τῆς κατὰ τὴν 26η Δεκεμβρίου σύναξης τῆς ὑπεραγίας Θεοτόκου (φφ. 168v-169v)], καταγεγραμμένο μὲ τὸ χέρι τοῦ Ἀκακίου, περὶ τῆς πατρότητας τοῦ ὁποίου –ὅμως– οὐδὲν καὶ πάλι διευκρινίζεται. 

Ἄλλα μέλη τῆς Παπαδικῆς ἢ καὶ τῆς ἰδιότυπης κρητικῆς μουσικῆς παράδοσης

Ἕνα Ἄξιόν ἐστιν:
· [Ἦχος πλ. β’;] Ἄξιόν ἐστιν ὡς ἀληθῶς [βλ. ΕΒΕ 917, φ. 118v].

Εἰς τὸ Μετὰ φόβου Θεοῦ:
· Ὀργανικόν, συνοπτικόν, τὸ μέλος Χαλκεοπούλου· [ἦχος] πλ. δ’ Ὁ ἑωρακὼς ἐμὲ ἑώρακε τὸν πατέρα 
[Βλ. ΕΒΕ 917, φ. 153v. Μᾶλλον σύνθεση τοῦ πατρὸς τοῦ Ἀκακίου, Ἀντωνίου Χαλκεοπούλου· βλ. κώδικα Ἐσκοριάλ R. II. 9, φ. 30v κ.ἑ.: Ὀργανικόν, κὺρ Μανουὴλ λαμπαδαρίου τοῦ Γαζῆ, ἐκαλλωπίσθη παρ’ ἐμοῦ, Ἀντωνίου τοῦ Χαλκεοπούλου· ἦχος πλ. δ’ Ὁ ἑωρακὼς ἐμὲ ἑώρακε τὸν πατέρα]. 

Ἀντὶ τοῦ Εἴη τὸ ὄνομα Κυρίου:
· Ἕτερον ὀργανικόν, συνοπτικόν, τὸ μέλος Ἀκακίου μοναχοῦ· [ἦχος] πλ. δ’ Ὡς ἐμνήσθης, Χριστέ, τοῦ πιστοῦ ληστοῦ ἐν τῷ Σταυρῷ [βλ. ΕΒΕ 917, φ. 153v]. 
[Πρβλ. καὶ ὅσα σημειώνονται σχετικὰ στὴν κάτω ὤα τοῦ φ. 149v τοῦ κώδικα ΕΒΕ 917: Τὸ Ἑωρακὼς ἐμὲ ἔστιν γεγραμμένον εἰς τὸ τέλος τοῦ τετραδίου, συνοπτικόν, νὰ τὸ ἀρχίζῃς εἰς τὴν φωνὴν τοῦ κοινωνικοῦ· ὁμοίως καὶ τὸ Ὡς ἐμνήσθης, Χριστέ, διότι… (τὸ ὑπόλοιπο τῆς ἀναγραφῆς ἀπεκόπη, δυστυχῶς, κατὰ τὴ βιβλιοδεσία)].

Εἰς τὴν τράπεζα:
· Τὸ παρόν, ποίημα μοναχοῦ Χαλκεοπούλου κύρη (;) Ἀκακίου, εἰς μάτην (;), μετὰ τὸ εὐλογεῖν τὸν ἱερέα τὴν τράπεζαν, εἰς ἦχον πλ. δ’ Φάγονται πένητες καὶ ἐμπλησθήσονται
[Βλ. ΕΒΕ 917, φ. 173r (γραμμένο ἀπὸ ἄλλο χέρι – ὄχι ἀπὸ τὸν ἴδιο τὸν Ἀκάκιο). Μελοποίηση τοῦ ἀκόλουθου κειμένου: Φάγονται πένητες καὶ ἐμπλησθήσονται καὶ αἰνέσουσι Κύριον οἱ ἐκζητοῦντες αὐτόν· ὁ εὐλογήσας τοὺς πέντε ἄρτους καὶ τοὺς δύο ἰχθύας, αὐτὸς τὴν εὐλογίαν δώρησαι ἡμῖν, ὡς ἀγαθὸς καὶ φιλάνθρωπος· φάγονται πένητες καὶ ἐμπλησθήσονται]. 
· Μετὰ δὲ τὸ ἀριστεῖσαι, συνάγονται τὰ περισσεύματα τῆς τραπέζης καὶ γίνεται εἴσοδος τῶν κλασμάτων, ἀνισταμένων δὲ ἡμῶν, ψάλλομεν· [ἦχος] πλ. δ’ Ἐνεπλήσθημεν, Κύριε, τῶν ἀγαθῶν σου 
[Βλ. ΕΒΕ 917, φ. 173r-v (γραμμένο ἀπὸ ἄλλο χέρι – ὄχι ἀπὸ τὸν ἴδιο τὸν Ἀκάκιο). Μελοποίηση τοῦ ἀκόλουθου κειμένου: Ἐνεπλήσθημεν, Κύριε, τῶν ἀγαθῶν σου, τὰ περισσεύματα ἡμῶν σοι εὐλόγησον· καὶ δὸς ἡμῖν εὐχαρίστως πράττειν (;) σοι τὸν ὕμνον, ἀλληλούια· ὕμνον, ἀλληλούια, ἀλληλούια· ὁ χορτάσας λαὸν ἐν τῇ ἐρήμῳ καὶ ὀμβρήσας ἀκρότομον ὑδάτων καὶ ἐν Κανᾷ τῆς Γαλιλαίας τῷ ὕδωρ οἶνον ἐποίησας, τοῦτον τὸν οἶκον στερέωσον, τόν τε ἐκτελοῦντα τὴν ἁγίαν ἑορτὴν ταύτην εἰς πολυχρόνιον ποίησον καὶ ἡμᾶς πάντας ἐλέησον, ὡς ἀγαθὸς καὶ φιλάνθρωπος].
· Ὅτε γὰρ ἡ τράπεζα οὐκ ἑορτάζεται, τότε λέγομεν τὸ παρόν· [ἦχος] πλ. δ’ Ἐνεπλήσθημεν, Κύριε [βλ. ΕΒΕ 917, φ. 173v (γραμμένο ἀπὸ ἄλλο χέρι – ὄχι ἀπὸ τὸν ἴδιο τὸν Ἀκάκιο)].

Σημειωτέον, ἐπίσης, ὅτι στὸ τέλος τοῦ κώδικα ΕΒΕ 917 ἀνθολογοῦνται, καταγεγραμμένα ἀπὸ ἄλλο κωδικογράφο, τρία κυριακὰ κοινωνικὰ Αἰνεῖτε τὸν Κύριον, μελοποιημένα –ἀντίστοιχα– στοὺς ἤχoυς πλ. α’ (φφ. 174r-175v), βαρὺ (φφ. 176r-178v) καὶ δ’ (φφ. 178v-179v), ὅπου (στὴν ἀρχὴ τοῦ πρώτου καὶ τοῦ τρίτου) ἄλλο –τρίτο– χέρι σημείωσε: τοῦ αὐτοῦ (ἐνῶ ἡ ἀμέσως προγενέστερη ὀνοματικὴ ἀναφορὰ –στὸ φ. 173r– παραπέμπει στὸν Ἀκάκιο Χαλκεόπουλο). 

Γ΄. ΚΑΛΛΩΠΙΣΜΟΙ

Μέλη τοῦ ἑσπερινοῦ

Στίχοι Ἀνοιξανταρίων:
· Ἑτέρα δοχή, πάνυ ὡραία, ποίημα κὺρ Γεωργίου ἱερέως τοῦ Φαλιέρου Κρήτης, ἐκαλλωπίσθη καὶ ἐμεγαλύνθη παρὰ τοῦ εὐκλεοῦς Ἀκακίου, τάχα καὶ μοναχοῦ, τοῦ ποιοῦντος τὰ σχήματα· [ἦχος πλ. δ’] Ἤτω ἡ δόξα Κυρίου 
[Βλ. ΕΒΕ 917, φφ. 119v-120v· μὲ τὸ ἀκόλουθο ἐπιβαλλόμενο ἐξωψαλμικὸ κείμενο: Ἄναρχον Θεόν, ὑμνῶ σε τὸν Πατέρα, // ἄκτιστον Θεόν, δοξάζω τὸν υἱόν σου, // καὶ τὸ πανάγιον πνεῦμα, ἕνα Θεὸν τὰ τρία, // φύσει τιμῶ, δόξα σοι, ὁ Θεός (στὸ τέλος τοῦ ἴδιου μελοποιήματος [ΕΒΕ 917, φ. 120v] σημειώνονται καὶ τὰ ἀκόλουθα, σχετικὰ μὲ τὴ μελικὴ κατακλεῖδα του: Εἰ δὲ καὶ βούλει τοῦ μὴ διπλᾶσαι, διότι ἀνεμβιβάζεται φωνὰς δέκα, καὶ κρατεῖς καὶ ἄλλας τέσσαρας ἀνιούσας καὶ(;) εἰσὶν ὁμοῦ ιδ’, καὶ διὰ τοῦτό σου ποιῶ ἕτερον τέλος, διὰ τὴν ἀνάπαυσιν Δόξα σοι, ὁ Θεός). Ἀκολουθεῖ, στὸ φ. 120v (καὶ ὑπὸ τὴν ἀναγραφή: Παραλλαγή· [ἦχος πλ. δ’] Εὐφρανθήσεται Κύριος ἐπὶ τοῖς ἔργοις αὐτοῦ) μελοποίηση τοῦ ψαλμικοῦ κειμένου τοῦ δεύτερου ἡμιστιχίου τοῦ συγκεκριμένου στίχου]. 
· Ἑτέρα δοχή, περὶ τὸ Ἔθου σκότος, ποίημα τοῦ Χρυσάφη, ἐκαλλωπίσθη παρὰ Ἀκακίου· [ἦχος πλ. δ’] Ἔθου σκότος
[Βλ. ΕΒΕ 917, φφ. 125v-126r. Ἀκολουθεῖ, στὸ φ. 126r (καὶ ὑπὸ τὴν ἀναγραφή: Παραλλαγή· [ἦχος πλ. δ’] Ὡς ἐμεγαλύνθη) μελοποίηση τοῦ ψαλμικοῦ κειμένου τοῦ δεύτερου ἡμιστιχίου τοῦ συγκεκριμένου στίχου]. 

Μέλη τῆς θείας Λειτουργίας

Τρισάγιο:
· Τρισάγιον, ψαλλόμενον εἰς τὴν μεγάλην Δοξολογίαν τοῦ ὄρθρου, ποιηθὲν παρὰ [ἀφέθηκε κενὸς ὁ χῶρος], πλὴν δὲ λέγεται ἁγιορείτικον, ἐκαλλωπίσθη ἀπὸ τὸ σχῆμα εἰς τὸ κείμενον παρὰ τοῦ αὐτοῦ Χαλκεοπούλου Ἅγιος ὁ Θεός 
[Βλ. ΕΒΕ 917, φφ. 137v-138r. Στὸ τέλος τοῦ μελοποιήματος (ΕΒΕ 917, φ. 138r) σημειώνονται καὶ τὰ ἑξῆς ἀξιοπρόσεκτα: Ἐν τούτῳ τῷ τρόπῳ λέγομεν αὐτὸ τρισάγιον, διότι τὸ ψάλλω εἰς τρεῖς στάσεις καὶ οὐχὶ εἰς πέντε στάσεις, καθώς τινες ψάλτες τὸ διαμετροῦσιν σφαλερῶς καὶ οὐ γινώσκουσιν τί ποιοῦσιν, διότι τὸ διαμετροῦσιν πεντάγιον καὶ οὐχὶ τρισάγιον· καὶ ταῦτα μὲν ἄλλοις· ἔστωντας νὰ ἐβλέπῃς ξύσματα εἰς τὸν τόνον, ἡ ἀκρίβεια τῆς τέχνης ἐστί. Ἀκολουθεῖ (ΕΒΕ 917, φ. 138v) καὶ τὸ νεκρώσιμο τρισάγιο (ὑπὸ τὴν ἑξῆς ἀναγραφή: Λάβε καὶ τὸ νεκρώσιμον τρισάγιον, ὅπερ ψάλλεται εἰς τοὺς τεθνηκότας καὶ τῇ ἁγίᾳ καὶ μεγάλῃ Παρασκευῇ εἰς τὸν Ἐπιτάφιον· [ἦχος νενανώ] Ἅγιος ὁ Θεός), χωρὶς νὰ διευκρινίζεται ἂν πρόκειται κι ἐδῶ γιὰ ἀντίστοιχο καλλωπισμό τοῦ Ἀκακίου]. 

Χερουβικό:
· Χερουβικόν, ποίημα Ἀγάθωνος μοναχοῦ ἀδελφοῦ τοῦ Κορώνη, λέγεται δυσικόν, ψάλλεται δὲ δίχορον παρὰ τῶν νέων, ἐκαλλωπίσθη παρ’ ἐμοῦ Ἀκακίου οὗ τὸ ‘πίκλην Χαλκεόπουλος, μεταβαλθὲν ἀπὸ τὸ τέλειον σχῆμα εἰς τὸ κείμενον, ἵνα οἱ πάντες τῶν μουσικῶν διδασκάλων ἐπιγνῶναι ψάλλειν αὐτό· καὶ τὸ τοῦτο κείμενον, ζήτει τὸ σχῆμα, καθὼς ὁρᾶται ἐνταῦθα· ἦχος πλ. α’ Οἱ τὰ Χερουβίμ 
[Βλ. ΕΒΕ 917, φφ. 135r-137r. Στὴν κάτω ὤα τοῦ φ. 135r σημειώνονται καὶ τὰ ἑξῆς ἐνδιαφέροντα: Καὶ μηδὲν θαυμάσετε οἱ ψάλται ὅτι κατεβαίνω εἰς τὸν πλ. α’ ἦχον καὶ οὐχὶ εἰς τὸν πλ. β’ ἄνω, διότι γίνεται ὄργανον εἰς τὸν πλ. α’ καὶ εἰς τὸν πλ. β’ οὐχί, καὶ ταῦτα μὲν ἄλλοις].  

Κοινωνικό:
· Τὸ αὐτὸ κοινωνικὸν ἡ βουλγάρα, μετονομασθεῖσα φράγγικον παρὰ τοῦ ποιοῦντος τὰ σχήματα, ἔστιν δὲ καὶ ὀργανικὸν καὶ ἔχον τὸ μέλος ἴδιον ἡνωμένον τὸ κείμενον μὲ τὸ τενόρε νὰ τὸ ψάλῃ ὁ πρῶτος καὶ μέγας τεχνίτης μόνος του δίχως συντροφία καὶ μόνος του νὰ κάμνῃ καὶ τὸ τενόρε εἰς τὸν τόπον ὅπου τὸ ζητᾷ, ἤγουν ν’ ἀφήνῃ τὸ κείμενον καὶ νὰ κάμνῃ τὸ τενόρε καὶ πάλι ν’ ἀφήνῃ τὸ τενόρε νά ’ρχεται στὸ κείμενον· ἀληθῶς ἔχει πάνυ τὴν ἀκρίβειαν ὅστις βρεθῇ τεχνίτης νὰ μπορέσῃ νὰ τὸ ψάλῃ δίχως σφάλμα καὶ δίδω του διορίαν ἡμέρας τρεῖς νὰ τὸ μανθάνῃ· [ἦχος] α’ Αἰνεῖτε τὸν Κύριον [βλ. ΕΒΕ 917, φφ. 148v-149v]. 

Μέλη τοῦ Στιχηραρίου

Ὀκτάηχο μάθημα γιὰ τὴν Κυριακὴ τῆς Ὀρθοδοξίας
· Στιχηρὸν τῆς Ὀρθοδοξίας, ὀκτώηχον, παρὰ τοῦ ἐν μοναχοῖς Ἰωακεὶμ καὶ ἁμαρτωλοῦ, τοῦ Χαρσιανίτου· ἀλλ’ ἐκαλλωπίσθη παρὰ τοῦ ἐν μοναχοῖς Ἀκακίου τοῦ Ἀντωνίου, ψάλλεσθαι κατ’ ἦχον, περιέχον καὶ τοὺς ἤχους ὀκτώ· μετὰ δὲ τοῦ ψάλλεσθαι τούτου γίνεται ἀπόλυσις· [ἦχος α’] Εὐφραινέσθω τῶν ὀρθοδόξων ἡ Ἐκκλησία 
[Βλ. ΕΒΕ 917, φφ. 107r-109v (βλ. καὶ ΕΙΚΟΝΑ 1). Στὸ φ. 125r τοῦ ἴδιου κώδικα (συνεχιζόμενο καὶ στὶς κάτω ὦες τῶν φφ. 125v καὶ 126r) παρατίθεται ἐκ νέου (κάτω ἀπὸ τὴν ἑξῆς ἀναγραφή: Στιχηρὸν τῆς λιτῆς, ψαλλόμενον εἰς τὴν ἑορτὴν τῆς Χριστοῦ γεννήσεως, μᾶλλον δὲ τῇ Κυριακῇ τῆς Ὀρθοδοξίας, ἐμελίσθη δὲ παρὰ τοῦ ἐν μοναχοῖς Ἰωακεὶμ τοῦ Χαρσιανίτου, εἰ μᾶλλον εἴπερ παρὰ τοῦ Χαλκεοπούλου, ὀκτώηχον [= ΕΙΚΟΝΑ 2]) τὸ ποιητικὸ κείμενο (καὶ μόνον αὐτό, ἀλλὰ πάντως ἡμιτελές) τοῦ ἐν λόγῳ μαθήματος. Τὸ ἴδιο ποίημα παρατίθεται ἐκ νέου καὶ στὰ φφ. 171r-172v τοῦ αὐτοῦ χειρογράφου, ἐδῶ ὅμως γραμμένο ἀπὸ ἄλλο (παλαιότερο) χέρι καὶ μελοποιημένο κατὰ διαφορότροπη μελικὴ ἐκδοχή, ἐνδεχομένως τὴν πρωτογενῆ τοῦ Ἰωακεὶμ Χαρσιανίτου· στὴν ἀρχή του (γραμμένη στὴ δεξιὰ γωνία τῆς πάνω ὤας τοῦ χειρογράφου) σώζεται μιὰ ἐντελῶς ἐξίτηλη ἐρυθρόγραφη ἀναγραφή, ἀπὸ τὴν ὁποία διακρίνονται μόνον τὰ ἑξῆς: … τὰ μὲν γράμματα … φιλοσόφου … κὺρ μαΐστορος (;) τοῦ … Ἐπειδή, κατὰ τὴ μέχρι τώρα ἔρευνα, πρόκειται γιὰ ἀνέκδοτο ὑμνογράφημα, τὸ μεταγράφω στὴ συνέχεια ἀναλυτικά, συνεκτιμώντας τὸ ποιητικό του κείμενο καὶ ἀπὸ τὶς τρεῖς παραπάνω καταγραφές του: Εὐφραινέσθω τῶν ὀρθοδόξων ἡ Ἐκκλησία, καὶ σκιρτάτω ἐπὶ σοὶ πανύμνητε, θεοτόκε εὐλογημένη· αἰσχυνέσθω δὲ ἡ θεόμαχος τῶν αἱρετιζόντων ὁμήγυρις, Σίμων ὁ κάκιστος, ὁ πασῶν ἀρχηγὸς αἱρέσεων, Ἄρειος ὁ κατατομεὺς τῆς θεότητος, καὶ ὁ ἄφρων Σαβέλλιος, ὁ συναιρῶν τὴν Τριάδα εἰς πολυώνυμον μίαν ὑπόστασιν, καὶ ὁ πνευματομάχος Μακεδόνιος, ὁ ἄνους καὶ ἄλογος, Ἀπολλινάριος, Ὠριγένους ἡ προΰπαρξις, καὶ ἡ κενὴ ἀποκατάστασις, Μοντάνου τὸ πονηρὸν καὶ ἀθεώτατον πνεῦμα, καὶ Παύλου ὁ ἄλογος, καὶ ἀνυπόστατος λόγος καὶ εὐδιάχυτος, Νεστόριος, ὁ διαιρέτης τῆς Χριστοῦ ὑποστάσεως, ὁ τὴν Τριάδα ἀρνούμενος, καὶ τετράδα λατρεύων, καὶ σὲ θεοτόκε θεοῦ μητέρα μὴ προσιέμενος, ἡ πολυκέφαλος ὕδρα καὶ ἀκέφαλος καὶ συγχυτικὴ τῶν Χριστοῦ φύσεων, Εὐτυχής, Διόσκορος, Σεβῆρος, Ἰάκωβος, Ἀκίνδυνος, Βαρλαάμ, Γρηγορᾶς, Θεοδόσιος, Ἰουλιανοῦ ἡ φθαρτοδόκησις [καὶ Πέτρος ὁ δείλαιος, ὁ τὴν τρισάγιον σταυρώσας θεότητα, ἡ Ζήνωνος κένωσις], Πῦρρός τε καὶ Μάκαρις καὶ Σέργιος, οἱ τεκτηναμένοι δυσσεβῆ νεότευκτον τὴν μαρωνίτιν, μονοθέλητον πίστιν καὶ μονενέργητον, πρὸ δὲ τούτων ἁπάντων καὶ μετὰ τούτων καὶ σὺν αὐτοῖς ἀνάθεμα μανέντι, τῷ ἐναντίας ἀρχὰς καὶ στασιώδεις ἀναπλάσαντι τὴν βορβωρώδη λίμνην πασῶν αἱρέσεων· ἡμεῖς δέ, ἀνακεκαλυμένῳ προσώπω, μίαν ἀρχὴν ἄναρχον, ἐν ὑποστάσεσι τρισίν, ὁμοούσιον κηρύττομεν, τὸν ἕνα τῆς Τριάδος σεσαρκωμένον ἐκ σοῦ ὁμολογοῦμεν ἕνα Χριστόν, ἐν δυσὶ τελείαις ταῖς φύσεσιν, θελητικαῖς, αὐτεξουσίαις καὶ ἐνεργητικαῖς, καὶ σὲ θεοτόκον παναληθῆ ἱκετεύωμεν, πανύμνητε πρέσβευε, σωθῆναι τὰς ψυχὰς ἡμῶν]. 

